ชิงร้อยชิงล้าน
ตลอดระยะเวลากว่า 28 ปีที่ออกอากาศมานี้ มีการปรับปรุงรูปแบบรายการ และเวลาการออกอากาศอยู่หลายครั้ง ปรับเปลี่ยนจากเดิมที่รายการมีเพียง 1 ชั่วโมง โดยออกอากาศทุกวันพุธ เวลา 22:00 - 23:00 น. ในชิงร้อยชิงล้าน (ยุคแรก) จนถึงยุค ชิงร้อยชิงล้าน ครั้งหนึ่งในชีวิต ต่อมาได้ขยายเวลาออกอากาศเพิ่มเป็น 2 ชั่วโมง ตั้งแต่วันพุธที่ 3 มกราคม พ.ศ. 2539 ในยุคของ ชิงร้อยชิงล้าน Supergame เป็นต้นมา จนกระทั่งในยุคของ ชิงร้อยชิงล้าน ทเวนตี้ เซ็นจูรี่ ตั๊ก ได้มีการเปลี่ยนแปลงวันออกอากาศเป็นทุกวันอังคาร เวลา 22:25 - 00:20 น. ตั้งแต่วันอังคารที่ 7 เมษายน พ.ศ. 2552 ซึ่งแต่เดิมออกอากาศทุกวันพุธมาโดยตลอด 19 ปีเต็ม จนกระทั่งในยุคของ ชิงร้อยชิงล้าน ซันไชน์ เดย์ ได้มีการมีเปลี่ยนแปลงวันและเวลาออกอากาศใหม่ เป็นทุกบ่ายวันอาทิตย์ ตั้งแต่วันอาทิตย์ที่ 1 มกราคม พ.ศ. 2555 จนถึงปัจจุบัน ซึ่งถือเป็นการเปลี่ยนแปลงครั้งใหญ่ เพราะชิงร้อยชิงล้านได้ออกอากาศในเวลากลางคืนหลังเวลา 22:00 น. มาตลอดระยะเวลา 22 ปี
ชิงร้อยชิงล้าน (ยุคแรก)
ต่อมา ตั้งแต่ 5 กุมภาพันธ์ 2535 ถึงวันที่ 15 กันยายน 2536 ก็ได้มีการปรับเปลี่ยนรูปแบบใหม่ ฉากใหม่ และเกมใหม่ ในช่วงชิงบ๊วยนั้น เปลี่ยนจากคำถามอ้วน-ผอม มาเป็นคำถามตัวปริศนา ซึ่งตัวปริศนานั้นก็คือหม่ำ จ๊กมก นั่นเอง ในเกมช่วงชิงบ๊วยนั้น จะเป็นคำถามจากตัวปริศนา ซึ่งพิธีกรจะให้ผู้เข้าแข่งขันแต่ละคู่นั้นจะต้องทายปริศนาจากพิธีกร และพิธีกรก็จะบอกคำใบ้ต่าง ๆ แล้วให้ผู้เข้าแข่งขันแต่ละคู่นั้นสามารถลองถามคำใบ้ให้กับพิธีกร แล้วพิธีกรเองก็จะบอกว่าคำใบ้ที่ผู้เข้าแข่งขันแต่ละคู่ถามนั้น ใช่ หรือ ไม่ใช่ จากนั้นให้ผู้เข้าแข่งขันแต่ละคู่แย่งกันบีบลูกบอลสีส้ม ถ้าคู่ใดบีบลูกบอลสีส้มสัมพันธ์กันแล้วไฟติด คู่นั้นจะได้สิทธิ์ในการตอบคำถาม (ในปี 2536 เปลี่ยนเป็นการแย่งกันกดปุ่มไฟตอบ) ถ้าคู่ใดตอบคำถามถูกจะให้เลือกลูกคะแนนอีก 1 ลูก และบวกกับคะแนนของลูกบอลที่ผู้เข้าแข่งขันคู่นั้นถือมาก่อน ถ้าใครได้คะแนนน้อยที่สุด หรือหยิบได้ลูกตกรอบ จะตกรอบทันที ผู้ที่หยิบได้ลูกที่มีรูปคุณปัญญาหรือคุณมยุรา จะมีค่าลูกละ 10 คะแนน แต่มีข้อแม้ว่า ถ้าผู้เข้าแข่งขันเลือกลูกที่มีรูปของคุณมยุราและนำมารวมกับรูปคุณปัญญา จะถือว่าแพ้ 0 คะแนน ซึ่งนั่นก็คือตกรอบเช่นกัน แต่ลูกที่มีรูปของคุณมยุรา รูปคุณปัญญา และลูกตกรอบ จะมีค่าเงินรางวัลลูกละ 10,000 บาทอยู่ด้วย (ในปี 2536 เปลี่ยนเป็น คู่ใดตอบคำถามถูกจะได้เปิด 2 แผ่นป้าย ส่วนคู่ที่เหลือจะได้เปิด 1 แผ่นป้าย จากทั้งหมด 12 แผ่นป้าย ซึ่งประกอบไปด้วยเลข 1-9, ป้ายที่มีรูปของคุณมยุรา รูปคุณปัญญา และรูปคุณหม่ำ อย่างละ 1 แผ่นป้าย โดยถ้าคู่ใดได้คะแนนน้อยที่สุด หรือเลือกได้ป้ายที่มีรูปคุณหม่ำ จะตกรอบทันที)